Ritratt: Andres Putting / EBU  Il-membri kollha tad-delegazzjoni tal-Polonja fl-edizzjoni ta' din is-sena tal-Eurovision Song Contest f'Rotterdam tqiegħdu fi kwarantina wara li wieħed mid-delegati ttestja pożittiv għal Covid-19. Bħala miżura biex jitwaqqaf it-tixrid tal-Covid-19, id-delegati, il-kantanti u l-ġurnalisti preżenti għal din l-edizzjoni qed jittestjaw lilhom infushom kull 48 siegħa b'testijiet rapidi. Waqt wieħed minn dawn it-testijiet ta' rutina tad-delegazzjoni Pollakka nhar is-Sibt filgħodu, wieħed minnhom ittestja pożittiv għall-virus. Skont il-Protokoll tas-Saħħa u s-Sikurezza tal-Eurovision 2021, id-delegazzjoni kollha tal-Polonja issa tpoġġiet fi kwarantina bħala riżultat tar-riżultat pożittiv tat-test Covid-19. Il-persuna mid-delegazzjoni Pollakka l-aħħar li kien preżenti fl-arena tal-Eurovision kien nhar il-Ħamis li għadda waqt il-provi tal-kantant Rafal li qed jikkompeti bil-kanzunetta The Ride. Minħabba li d-delegazzjoni kollha tinsab fi kwarantina, il-Polonja llejla mhux se tkun tista' tattendi għaċ-ċerimonja tal-ftuħ tas-65 edizzjoni tal-Eurovision Song Contest li se ssir illejla f'Rotterdam. Bħalissa qed jiġu wkoll meqjusa l-alternattivi possibbli biex il-kantant Rafal jieħu sehem fil-Eurovision ta' nhar it-Tlieta li ġej mingħajr ma jkun preżenti fl-istadium, f'każ li jirriżulta pożittiv. L-aħbar kienet ikkonfermata mill-European Broadcasting Union (EBU). Ritratt: EBU Intant, it-Tnejn 17 ta' Mejju l-istazzjon 103 se jkun qed ixandar maratona ta' 18-il siegħa ta' mużika mis-6am sa nofsillejl dedikata lill-mużika mill-Eurovision. Aqra wkoll: Ġurnata dedikata għall-mużika mill-Eurovision fuq 103